1926-1934 он. Намд баруун, зүүний хэлбэрэл гарч, зүүнтний алдаатай бодлого, явуулгын уршгаар тэртэй тэргүй эмзэг байсан нийгэм дэх хуучны сөрөг хүчин 1930, 1932 онд хэд хэдэн аймагт эсэргүү зэвсэгт бослого, хөдөлгөөн гаргаж, дунд, чинээлэг олон зуун өрх айл эх орноосоо дүрвэж, олон нийтийн санал сэтгэгдэл алдагдан, улс орны дотоод байдал тогтворгүйтсэн цаг үе байв. Хууль ёсыг завхруулж эхэллээ. Гадаад байдал ч нам гүм байсангүй. Ийм ээдрээтэй хүнд нөхцөлд хувьсгалын ололт, улс нийгмийн аюулгүй байдлыг сахин хамгаалах үйл хэрэгт Ц.Гиваапил жирийн төлөөлөгч байхаасаа эхлээд ДХГ-ын орлогч даргын хувиар хүчин зүтгэж, томоохон хоёр бослого, хөдөлгөөнийг дарахад биечлэн оролцжээ. 1930 онд Төгсбуянт, Улаангом, Буданчийн хүрээний лам, феодалуудын хувьсгалын эсэргүү бослогыг даралцаж, энэ үеэр байдлыг тогтворгүй болгох зорилгоор Шинжаанаас 1600 орчим тэмээ ачаатай, 100 шахам хятад хил нэвтэрч ирсэнийг илрүүлж, тагна урианхайн хийгээд хасгийн 500 гаруй дээрэмчин манай улсын зарим газар нутгийг эзэлж авсны эсрэг тэмцэлд Улсыг аюулаас хамгаалах зөвлөлийн Ховд дахь салбар комиссын бүрэлдэхүүнд ажиллаж, баруун хязгаарын байдлыг төвхнүүлэхэд хувь нэмрээ оруулжээ. 1932 онд Хөвсгөл, Архангайд гарсан зэвсэгт бослого, хөдөлгөөнийг дарах ЗГ-ын комиссын гишүүнээр ДХГ-ын отрядыг удирдан ажиллаж байхдаа дээрх хоёр аймгийн төв, 8 сумын нутагт ятгалга, хүчинд автагдан төөрөлдсөн ард иргэдийг эсэргүү хүчнээс хөндийрүүлэх, нутгийн ардуудыг эсэргүү хүчний эсрэг дайчлах, гол хүчнийг нь устгах гүйцэтгэх тагнуулын ажлын идэвхтэй арга хэмжээ зохиож, Улаанбаатараас авч гарсан цагдан сэргийлэхийн групп, ажилтан, шоронгийн зарим хоригдлыг эсэргүү нарын гүнд халхавчаар оруулж, хүч байрлал, толгойлогч, гүйцэтгэгч, төөрөлдөн дагалдагсдыг ялган тогтоох, цуурхал дэгдээж дотроос нь хараглан бутаргах, эсэргүүцэл, хохиролгүйгээр буулгаж авах, гол толгойлогчдыг (Самбуу дүвчин, Жамц) мэхэлж баривчлах, устгах ажлыг чадварлаг зохион байгуулжээ. Бослогыг дарах ЗГ-ын онц эрхт комиссын тодорхойлотод “22 (1932) оны 4-р сарын 15-ны өдөр нөхөр Гиваапилийг Хөвсгөл аймагт гарсан эсэргүү хөдөлгөөнийг няцаах отрядын даргаар явуулсан бөгөөд Рашаантын хүрээний дэргэд эсэргүү нар лугаа анхдугаар байлдаан болж, Гиваапилийн отрядаас 70 цэрэг, 600 эсэргүү нар лугаа байлдаад, нөхөр Гиваапил онцын удирдлага гаргаж, хүчийг зөв тавьж байлдсанаас эсэргүүг ялж чадсан болой. Цаашид отрядын ялалтын замыг жагсааваас Асгат, Бүгсүй, Жалханз, Дүүрэгч ван, Томбуу, Мөрөн, Загзуу зэрэг газар эсэргүүтэй байлдаж, нөхөр Гиваапилийн хатуу онц заавар, удирдлагын хүчээр дайсан этгээдийг дарсаар ирсэн. ЗГ-ын онц эрхт комиссын гишүүний үүргийг нөхөр Гиваапилээс гүйцэтгэх, биелүүлэхдээ мөн онц идэвхийг гаргаж, урьд нь аймаг дотор гарсан нугалаануудыг засч залруулснаас гадна эсэргүү хөдөлгөөнийг бүрмөсөн устгаж чадсан болой” хэмээн гавьяаг нь үнэлжээ. Гурав. Улс төрийн үйл амьдрал дахь хэлбэлзэл, гадаад нөхцөл байдал, Сталин түүнийг аялдан дагалдагчдын шахалт, орос сургагчдын практик үйл ажиллагаа шууд нөлөөлж байсан хэдий ч Ц.Гиваапил завхрал, гажуудлын эсрэг тууштай, зоригтой тэмцэж байлаа. Тэрээр аливаа асуудалд жинхэнэ хуульчийн байр сууринаас хандаж, өөрөө хэрэг боловсруулах, мөрдөн байцаах, ял төлөвлөх, шийдвэрлэхдээ хууль зүйг чанд баримталдаг байв. Нууц